
Sárgarépa UV-C fénnyel való kezelésének vizsgálata

Kulcsszavak: Sárgarépa; UV-C fény; Eltarthatóság; Minőségmutatók
Napjainkban egyre magasabb a kényelmi termékek iránti kereslet. Főként húsoknál és
tejtermékeknél, de mindjobban a zöldségeknél is. Ilyenek az előre felvágott és megpucolt
sárgarépák is. Ezeknek az áruknak az elterjedése végett választottam a témámat.
A dolgozatom célja az volt, hogy azoknak a megpucolt és felszeletelt sárgarépáknak az
eltarthatósági idejét megnöveljem. Az fogyaszthatósági időt vákuumzacskó használatával,
valamint UV-C fénnyel való kezeléssel igyekeztem kitolni. A vákuumzacskó használatával
mechanikai védelmet biztosítottam és a környezetet kizártam. Az UV-C fény mikrobaölő
hatását használtam ki, valamint azt vizsgáltam, hogy a különböző minőségmutatók hogyan
változnak ezen kezelés hatására.
A vizsgálatokat három különböző módon előkészített mintán végeztem. Volt egy
kezeletlen mintám, amit az előkészítés után közvetlen a vákuumcsomagoló gépbe helyeztem.
Az előkezelt mintánál, az előkészítést egy UV-C fényes megvilágítás követte, majd ezután
kerültek a vákuumzacskóba. Az utókezelt minták, ugyanolyan módon készültek, mint a
kezeletlen minták, csak a vákuumozás után beiktattam egy UV-C fénykezelést. Összességében
így volt egy olyan mintám, amely nem találkozott UV-C fénnyel, ez volt a kontroll minta,
valamint két olyan, ami igen.
A kísérleteknél négy minőségmutató változását vizsgáltam. Ezek voltak a felületi
csíraszám-, nedvességtartalom-, állomány- és színváltozások. Az eredményekből
megállapítottam, hogy a színváltozásra ekkora dózisban az UV-C fény nincsen káros hatással,
hiszen a vizsgálati idő alatt alig volt megfigyelhető változás, ami az oxigéndús környezet
hiányával, valamint a fényvédett tárolással is magyarázható. A nedvességtartalom esetében az
előkezeléses módszer a leghatásosabb, mert itt a kiindulási és a 4. heti érték között nincsen
szignifikáns különbség(p<0,05). Az állománymérésnél a rugalmasság esetében egyik
minta értékei sem tértek el szignifikánsan (p<0,05) a 4.hétre a kiindulási héttől. Ellenben a
keménység és gumisság vizsgálatánál, ahol csak az előkezelt minták nem mutattak 4 hét eltelte
után szignifikáns különbséget (p<0,05) a kezdeti értékhez képest. Az eredmények alapján
bebizonyítottam, hogy ha a sárgarépa közvetlenül találkozik az UV-C fénnyel, akkor az
korlátozza a gumisság- és keménységváltozást. A felületi csíraszám tekintetében két fontos
megállapításra jutottam a kísérletek eredményeiből, miszerint az előkezeléses UV-C
fénykezelés valóban kiváló mikrobaölő hatással bír, illetve az UV-C fény képes károsítani a
vákuumzacskó szerkezetét.



